b'\n_START_ARTICLE_\nKitolov\n_START_PARAGRAPH_\nKitolov je lov na kite predvsem zaradi mesa in olja. V prvih oblikah kitolov sega vsaj 3000 pr. Kr.. Razli\xc4\x8dne obalne skupnosti imajo dolgo zgodovino pre\xc5\xbeivljanja s kitolovom in z nasedlimi kiti. Industrija kitolova je nastala z organizacijo flote v 17. stoletju in nastankom konkuren\xc4\x8dne nacionalne industrije kitolova v 18. in 19. stoletju ter uvedbo ladij za predelovanje skupaj s skladi\xc5\xa1\xc4\x8denjem kitov na ladjah v prvi polovici 20. stoletja._NEWLINE_Z napredkom tehnologije in pove\xc4\x8danim povpra\xc5\xa1evanjem je ulov dale\xc4\x8d presegel stablino populacijo kitov. V poznih 30-ih letih 20. stoletja je bilo ubitih ve\xc4\x8d kot 50.000 kitov na leto. Do sredine stoletja je bilo \xc5\xbee znano, da se populacija kitov ne obnavlja, ampak se njihovo \xc5\xa1tevilo mo\xc4\x8dno zmanj\xc5\xa1uje. Leta 1986 je Mednarodna komisija za kitolov uvedla moratorij na komercialni kitolov, tako da si je populacija kitov lahko opomogla._NEWLINE_\xc4\x8ceprav moratorij ni bil uspe\xc5\xa1en pri prepre\xc4\x8devanju izumrtja nekaterih vrst kitov zaradi pretiranega lova, je sodobni kitolov predmet napete razprave. Kitolovu naklonjene dr\xc5\xbeave \xc5\xbeelijo, da se odpravi moratorij na tiste stale\xc5\xbee kitov, katerih populacije so si po njihovem mnenju dovolj opomogle za omejen kitolov. Dr\xc5\xbeave, ki kitolovu nasprotujejo, in okoljevarstvene skupine zatrjujejo, da so nekatere vrste \xc5\xa1e vedno ranljive ter da je kitolov nemoralen in ga je treba prepovedati, ne glede na to, ali lov vpliva na izumrtje posameznih vrst kitov.\n_START_SECTION_\nZgodovina kitolova\n_START_PARAGRAPH_\nKitolov se je za\xc4\x8del \xc5\xbee v prazgodovini in je bil sprva omejen na obalne vode. Zgodnji kitolov je vplival na razvoj zelo razli\xc4\x8dnih kultur, kot na primer, na Norve\xc5\xa1kem in Japonskem. Z razvojem sodobnih tehnologij se je v 19. stoletju pove\xc4\x8dalo povpra\xc5\xa1evanja po kitovem olju, ki je bilo v\xc4\x8dasih znano kot "olje za vlake". V 20. stoletju se je pove\xc4\x8dalo povpra\xc5\xa1evanje po margarini iz kitovega olja, kasneje pa tudi po kitovem mesu.\n_START_SECTION_\nModerni kitolov\n_START_PARAGRAPH_\nKitovo olje se danes malo uporablja in sodobni komercialni kitolov je orientiran predvsem na kitovo meso. Primarno lovijo dve vrsti, navadnega \xc5\xa1\xc4\x8dukastega kita in antarkti\xc4\x8dnega \xc5\xa1\xc4\x8dukastega kita, dve izmed najmanj\xc5\xa1ih vrst vosatih kitov. Po ocenah nedavnih znanstvenih raziskav \xc5\xbeivi \xc5\xa1e pribli\xc5\xbeno 90.000 \xc5\xa1\xc4\x8dukastih kitov v severovzhodnem Atlantiku in pribli\xc5\xbeno 515.000 okoli Antarktike._NEWLINE_Mednarodno sodelovanje na podro\xc4\x8dju ureditve kitolova se je za\xc4\x8delo leta 1931 in zaklju\xc4\x8dilo s podpisom Mednarodne konvencije o ureditvi lova na kite (ICRW) leta 1946, katere cilj je "zagotoviti ustrezno ohranjanje populacije kitov ter tako omogo\xc4\x8diti komercialni kitolov in urejen razvoj industrije kitolova". IWC je bil ustanovljen v skladu s pogoji ICRW za dolo\xc4\x8danje kvot in odlo\xc4\x8danje o drugih pomembnih zadevah, ki temeljijo na ugotovitvah njegovega znanstvenega odbora. Dr\xc5\xbeave, ki niso \xc4\x8dlanice IWC, niso omejene z njegovimi predpisi in izvajajo lastne programe upravljanja._NEWLINE_IWC je leta 1982 izglasoval moratorij na komercialni kitolov, ki velja od leta 1986. Od leta 1992 Znanstveni odbor IWC poziva, naj se mu dovoli, da predlaga kvote za nekatere vrste kitov, vendar je bila njegova zahteva na plenarnih zasedanjih doslej vedno zavrnjena. Norve\xc5\xa1ka je vlo\xc5\xbeila uradni ugovor na moratorij in \xc5\xa1e naprej lovi navadnega \xc5\xa1\xc4\x8dukastega kita, komercialno v skladu s predpisi IWC.\n_START_SECTION_\nNezakoniti kitolov, tr\xc4\x8denja z ladjami\n_START_PARAGRAPH_\nPo navedbah Svetovnega sklada za naravo naj bi bilo 90\xc2\xa0% vseh poginov severnih kitov, povezanih s \xc4\x8dlovekom, posledica tr\xc4\x8denj z ladjo. Zato zahtevajo omejitev ladijskega prometa na dolo\xc4\x8denih obmo\xc4\x8djih. Nekateri znanstveniki menijo, da je tudi onesna\xc5\xbeevanje eden od dejavnikov pri poginjanju kitov. Poleg tega je bilo od moratorija IWC ve\xc4\x8d primerov nezakonitega lova kitov._NEWLINE_Leta 1994 se je pokazalo, da je Sovjetska zveza prikrivala dejansko \xc5\xa1tevilo ujetih kitov. Na primer, v obdobju 1948-1973 je bilo v Sovjetski zvezi ujetih 48.477 grbavih kitov in ne le 2710, kot so uradno zapisali v poro\xc4\x8dilo IWC. Na podlagi teh novih informacij je IWC zahteval, da mora Sovjetska zveza na novo posredovati podatke za ulov v zadnjih \xc5\xa1tiridesetih letih. Po besedah Raya Gambella, sekretarja IWC v tistem \xc4\x8dasu, je organizacija sumila, da nekdanja Sovjetska zveza po\xc5\xa1ilja prirejene podatke, vendar ni ukrepala, da ne bi posegala v nacionalno suverenost.\n_START_SECTION_\nKanada\n_START_PARAGRAPH_\nKanadski kitolov izvajajo razli\xc4\x8dne skupine Inuitov po vsej dr\xc5\xbeavi. Gre za kitolov v majhnem \xc5\xa1tevilu in ga upravlja kanadsko ministrstvo za ribi\xc5\xa1tvo in oceane. Meso, pridobljeno iz tega kitolova, je namenjeno za komercialno prodajo v trgovinah in supermarketih. To meso obi\xc4\x8dajno ni na voljo v ju\xc5\xbenih mestnih sredi\xc5\xa1\xc4\x8dih, kot so Vancouver, Toronto ali Montreal, temve\xc4\x8d v severnih skupnostih, kjer je meso kitov sestavina tradicionalne prehrane. Obstaja veliko trenj med lovci in naravovarstveniki o lovu. Kanada je leta 1982 zapustila IWC in je zato moratorij na kitolov ne zavezuje.\n_START_SECTION_\nKaribi\n_START_PARAGRAPH_\nStaroselskim prebivalcem otokov Saint Vincent in Grenadine kvoto dolo\xc4\x8da Mednarodna komisija za kitolov, in sicer do \xc5\xa1tiri grbave kite na leto z uporabo tradicionalnih na\xc4\x8dinov lova in opreme.\n_START_SECTION_\nFerski otoki\n_START_PARAGRAPH_\nLetno ulovijo okoli 950 dolgoplavutih kitov (Globicephala melas, manj\xc5\xa1a delfinu podobna vrsta), predvsem poleti. Lov je znan kot Grindadr\xc3\xa1p. Ferski kitolov urejajo organi Ferskih otokov, ne pa IWC, ki ne ureja lova na male kite in delfine. Ve\xc4\x8dina prebivalcev Ferskih otokov meni, da je lov pomemben del njihove kulture in zgodovine. Skupine za pravice \xc5\xbeivali so zelo kriti\xc4\x8dne do lova, saj da je krut in nepotreben. Lovci pa trdijo, da ve\xc4\x8dina novinarjev ne pozna njihovih metod kitolova in njegovega gospodarskega pomena.\n_START_SECTION_\nGrenlandija\n_START_PARAGRAPH_\nGrenlandski inuitski lovci ulovijo okoli 175 kitov na leto, kar je tretji najve\xc4\x8dji ulov na svetu takoj za Norve\xc5\xa1ko in Japonsko. Njihov ulov je sicer majhen v primerjavi z Japonskim in Norve\xc5\xa1kim, ki je v povpre\xc4\x8dju okoli 730 oziroma 590 kitov v obdobju 1998-2007. IWC obravnava zahodno in vzhodno obalo Grenlandije kot dve lo\xc4\x8deni obmo\xc4\x8dji prebivalstva ter dolo\xc4\x8da lo\xc4\x8dene kvote za vsako obalo. Precej bolj gosto poseljena zahodna obala predstavlja ve\xc4\x8d kot 90 odstotkov ujetih kitov. V povpre\xc4\x8dju na leto ulovijo okoli 150 \xc5\xa1\xc4\x8dukastih kitov in 10 brazdastih kitov na zahodni obali ter okoli 10 \xc5\xa1\xc4\x8dukastih kitov na vzhodni obali.\n_START_SECTION_\nIslandija\n_START_PARAGRAPH_\nIslandija ni vlo\xc5\xbeila ugovora zoper moratorij IWC iz leta 1982, ki je za\xc4\x8del veljati leta 1986. Med letoma 1986 in 1989 je ulovila okrog 60 kitov na leto, na podlagi znanstvenih dovoljenj. Vendar pa je pod mo\xc4\x8dnim pritiskom dr\xc5\xbeav, ki v kitolovu v znanstvene namene vidijo predvsem na\xc4\x8din izogibanja moratoriju, leta 1989 ustavila kitolov. Islandija je leta 1992 zapustila IWC, potem ko je IWC zavrnila priporo\xc4\x8dilo svojega znanstvenega odbora, naj se omogo\xc4\x8di trajnostni komercialni kitolov._NEWLINE_Islandija je ponovno postala \xc4\x8dlanica IWC leta 2002 s pridr\xc5\xbekom na moratorij. Islandija je leta 2003 na sre\xc4\x8danju IWC predstavila raziskavo izvedljivosti lova za leti 2003 in 2004. Zaradi nesoglasja znotraj znanstvenega odbora IWC o vrednosti raziskave in njenem pomenu za cilje IWC ni bila dose\xc5\xbeena nobena odlo\xc4\x8ditev o predlogu. Kljub temu je islandska vlada izdala dovoljenje za znanstveni ulov v skladu s pogoji iz konvencije._NEWLINE_Islandija je leta 2006 znova uvedla komercialni kitolov. Njena letna kvota je 30 \xc5\xa1\xc4\x8dukastih kitov (od ocenjenih 174.000 \xc5\xbeivali v srednjem in severovzhodnem Severnem Atlantiku) in devet brazdastih kitov (od ocenjenih 30.000 \xc5\xbeivali v srednjem in severovzhodnem Severnem Atlantiku).\n_START_SECTION_\nIndonezija\n_START_PARAGRAPH_\nLamalera, na ju\xc5\xbeni obali otoka Lembata in Lamakera na sosednjem otoku Solor sta zadnji dve preostali indonezijski kitolovni skupnosti. Verski tabuji zapovedujejo, da se uporabi vsak del \xc5\xbeivali. Pribli\xc5\xbeno polovica ulova se obdr\xc5\xbei v vasi, z ostalim se trguje na lokalnih trgih. Leta 1973 je Organizacija ZN za prehrano in kmetijstvo (FAO) poslala kitolovko in norve\xc5\xa1kega kitolovca za posodobitev lova. Prizadevanja niso bila uspe\xc5\xa1na. Glede na poro\xc4\x8dilo FAO so se Lamaleranci navadili na svoje metode lova na kite, ki ustreza njihovim naravnim virom, kulturnim na\xc4\x8delom in slogu.\n_START_SECTION_\nJaponska\n_START_PARAGRAPH_\nProti moratoriju za komercialni kitolov, ki ga je IWC izdal leta 1982, je Japonska vlo\xc5\xbeila uradni ugovor, vendar je leta 1987 v odzivu na gro\xc5\xbenje ZDA o zmanj\xc5\xa1anju Japonske ribolovne kvote v teritorialnih vodah ZDA svoj ugovor umaknila. Ker Japonska ni mogla ponovno za\xc4\x8deti kitolova v komercialne namene, je za\xc4\x8dela kitolov na domnevno znanstvenoraziskovalni podlagi. Avstralija, Greenpeace, Sea Shepherd Conservation Society in druge skupine so Japonski kitolov v znanstvene namene ozna\xc4\x8dili za preobleko komercialnega kitolova, ki je prepovedan._NEWLINE_Namen raziskovalnega programa naj bi bil dolo\xc4\x8diti velikost in dinamiko populacije kitov. Japonska vlada \xc5\xbeeli nadaljevati kitolov na trajnosten na\xc4\x8din pod nadzorom IWC, tako za kitove izdelke (meso itd.) in za ohranitev ribolovnih virov z izlo\xc4\x8ditvijo kitov. Organizacije, ki se borijo proti kitolovu, trdijo, da je raziskovalni program preob\xc5\xa1iren in velikost vzorca prevelika ter da bi lahko enakovredne informacije dobili z nesmrtonosnimi sredstvi, na primer s preu\xc4\x8devanjem vzorcev kitovega tkiva (kot je ko\xc5\xbea) ali iztrebkov. Japonski in\xc5\xa1titut za raziskave kitov in delfinov, ki ga financira japonska vlada, se s tem ne strinja in trdi, da zgolj iz tkiv ali vzorcev iztrebkov ni mogo\xc4\x8de dobiti ustreznih informacij in da je potreben velik vzorec tkiva, da so lahko izsledki reprezentativni._NEWLINE_Japonski kitolov v znanstvene namene je sporen v dr\xc5\xbeavah, ki se borijo proti kitolovu. Dr\xc5\xbeave, ki nasprotujejo kitolovu, so podpisale ve\xc4\x8d nezavezujo\xc4\x8dih resolucij IWC, kjer pozivajo Japonsko, naj ustavi program kitolova. Japonska trdi, da je populacija nekaterih vrst kitov dovolj velika za komercialni lov. Namestnik komisarja za kitolov, Joji Morishita, je za BBC News povedal, da je "razlog za moratorij za komercialni kitolov znanstvena negotovost glede \xc5\xa1tevila kitov, zato smo tudi za\xc4\x8deli s kitolovom v znanstvene namene, da zberemo ve\xc4\x8d podatkov".\n_START_SECTION_\nNorve\xc5\xa1ka\n_START_PARAGRAPH_\nNorve\xc5\xa1ka je podala ugovor na moratorij IWC in je zato ne zavezuje. S komercialnim kitolovom je prenehala za petletno obdobje, v katerem je bil opravljen manj\xc5\xa1i znanstveni ulov za ocenitev \xc5\xa1tevila populacije. Lov je nadaljevala leta 1993. Dovoljenje imajo samo za ulov \xc5\xa1\xc4\x8dukastega kita. Norve\xc5\xa1ki ulov \xc5\xa1\xc4\x8dukastega kita se je gibal med 487 \xc5\xbeivali leta 2000 in 592 \xc5\xbeivali v letu 2007. Lovno obmo\xc4\x8dje je izklju\xc4\x8dno severovzhodni Atlantik, kjer je populacija \xc5\xa1\xc4\x8dukastega kita ocenjena na 103.000 \xc5\xbeivali.\n_START_SECTION_\nZDA\n_START_PARAGRAPH_\nV Zdru\xc5\xbeenih dr\xc5\xbeavah Amerike izvajajo kitolov samo domorodci iz devetih razli\xc4\x8dnih skupnosti na Aljaski. Program kitolova upravlja alja\xc5\xa1ka komisija za eskimski kitolov, ki poro\xc4\x8da Nacionalni upravi ZDA za oceane in ozra\xc4\x8dje. Obseg lova je pribli\xc5\xbeno 50 grenlandskih kitov na leto od populacije pribli\xc5\xbeno 10.500 kitov v vodah Aljaske. Znanstveni odbor IWC, ki je podal oceno populacije za to skupino, ocenjuje, da je rast populacije 3,2\xc2\xa0% letno. Grenlandski kit tehta pribli\xc5\xbeno 5-10 krat toliko kot \xc5\xa1\xc4\x8dukasti kit. Do leta 1996 so ulovili tudi povpre\xc4\x8dju enega ali dva siva kita letno, nato pa je bila kvota zmanj\xc5\xa1ana na ni\xc4\x8d zaradi skrbi glede populacije te vrste kitov._NEWLINE_Pleme Makah v dr\xc5\xbeavi Washington si je leta 1999 izglasovalo pravico za ponovno uvedbo kitolova, kljub intenzivnim protestom skupin za \xc5\xbeivalske pravice. Sedaj se pogajajo za ponovno vzpostavitev lova na sive kite. Ta pravica jim pripada po pogodbi zaliva Neah (Treaty of Neah Bay).'